**Nyergesújfalu – Sánc-hegy régészeti lelőhely kutatásának legújabb eredményei**

Sajtóanyag

A képen fű, kültéri, víz, állás látható

Automatikusan generált leírás

*A Sánc-hegyről készült légifotókon kirajzolódnak az egykori erődök vonalai.   
Fotó: Jablonkai Dávid*

A **Magyar Nemzeti Múzeum Régészeti Örökségvédelmi Igazgatósága (MNM RÖG)** több intézménnyel együttműködve 2018 ősze óta végez kutatásokat a **nyergesújfalui Sánc-hegyen**. A már II. Rákóczi Ferenc emlékirataiban említett lelőhely több korszak emlékeit őrzi az őskortól egészen a második világháborúig. Itt állt egykor a **Crumerum** néven ismert római kori település és katonai tábor, illetve később egy kuruc-kori földsánc is. **A munka különlegessége abban rejlik, hogy a szakemberek úgy jutottak régészeti adatokhoz, hogy modern, ún. roncsolásmentes módszerek alkalmazásával szinte érintetlenül megőrizték az utókor számára a régészeti-történelmi jelentőséggel bíró, a helyiek és a kirándulók által is kedvelt természetvédelmi területet.**

Hiába figyelt fel a terület régészeti értékeire már Bél Mátyás (1684–1749), Rómer Flóris (1815–1889) és Balogh Albin (1887–1958), a terület kutatottsága jelentőségéhez képest viszonylag alacsony maradt a huszadik század második felében is. 2018 előtt a Magyar Nemzeti Múzeum esztergomi Balassa Bálint Múzeuma 3 alkalommal végzett itt terepi munkát.

Változás 2018-ban történt, amikor az **UNESCO világörökségi helyszín jelöléshez** kapcsolódóan 3 területen zajlott kutatás. **Az MNM RÖG régészei ekkor a hegy lábánál római kori településre utaló épületmaradványokat találtak, tisztázták az ÉK-i kapu tornyának alaprajzát, továbbá az ÉNY–DK-i irányú erődfal vonalát kutató árkot nyitottak.**

A képen szikla látható

Automatikusan generált leírás

*Mitológiai vadászjelenettel díszített bronzlemez a római korból. Fotó: Bicskei József*

A szakemberek 2020-ban a **CLIR (Corpus Limitum Imperii Romani) Kutatóközpont** megbízásából, roncsolásmentes vizsgálatok (magnetométeres, földradaros, geoelektromos felmérések) segítségével a korábbinál pontosabb alaprajzot kaptak a római kori táborról. ([http://www.clir-research.hu/#](http://www.clir-research.hu/) a kutatóközpont vezetője: Farkas István Gergő) Ehhez a munkához csatlakozott az engedély nélküli fémkeresőzés okozta veszélyeztetettség miatt a **Magyar Nemzeti Múzeum, Műszeres Lelőhely-felderítési Csoportja**. A munkálatokat Nyergesújfalu Város Önkormányzata több ízben is támogatta, legutóbb a római kori tábor kaputornyának állagvédelme kapcsán.

A legkorszerűbb technikáknak és a különböző intézmények együttműködésének köszönhetően nemcsak új információkkal, hanem új leletekkel is gazdagodtunk az elmúlt években. **A római korból** nagy mennyiségben érmek, bélyeges téglák, gyűrű, fülkanalas hajtű, fibula (ruhaösszekapcsoló tű), mitológiai vadászjelenettel díszített lemez, katonai övveret, **a népvándorlás korából** jellegzetes 5. századi fibula, **a kuruc korból** érem, ágyúgolyó került elő, **a II. világháború időszakából** töltényhüvelyeket, vasrepeszeket és egy aknagránát stabilizátor szárnyát gyűjtöttük össze. Mindemellett a területen a jelenkor is rajta hagyja a nyomát. Bízunk benne, hogy a jövő régészei nemcsak a pusztulás nyomait fogják dokumentálni a 21. század első évtizedeiből.

**A képen objektum, érme, állat látható

Automatikusan generált leírás**

*II. Rákóczi Ferenc által veretett rézpénz. Fotó: Horváth Szulamit Emma*

A sajtótájékoztató helyszíne (1113 Budapest, Daróczi út 3) ugyancsak különleges, az épületkomplexum az egykori m. kir. Honvéd Központi Ruhatárnak adott otthont. Történetéről itt olvashatunk: <https://docplayer.hu/1256364-Ujvari-mihaly-egy-evszazad-a-katonai-ruhazati-ellatas-szolgalataban.html>). A komplexumban találhatók a Magyar Nemzeti Múzeum Régészeti Örökségvédelmi Igazgatóságának irodái, restaurátorműhelye, Alkalmazott Természettudományos Laboratóriuma és raktárai, melyeket úgy alakítottak ki, hogy megőrizzék az épület jellegzetességeit. (<https://mnm.hu/hu/regeszeti-oroksegvedelmi-igazgatosag>, intézményvezető: Pusztai Tamás, régészeti örökségvédelmi főigazgató-helyettes)

Budapest, 2020. 07. 30.

Schilling László  
régész, muzeológus (ásatásvezető régész)